સુવર્ણા પત્ર લઈને બીજા રૂમમાં ચાલી ગઈ. એને સમજી જતાં વાર ન લાગી કે એ પત્ર એના વિશેનો જ હોવો જોઈએ. એ પત્ર જ્ઞાતિની જ એક પ્રતિષ્ઠિત વ્યક્તિ યોગેશચંદ્રનો હતો. પત્રમાં પોતાના એન્જિનિયર સુપુત્ર હેમાંગ માટે સુવર્ણાની માગણી હતી. લખ્યું હતું : તમારે જેમ એકની એક પુત્રી છે, તેમ મારે પણ એકનો એક પુત્ર છે. તે એન્જિનિયર છે, મહિને-દહાડે ચાર આંકડા કરતાં વધારે પગાર મેળવે છે. એક જાણીતી કંપનીમાં તે નોકરી કરે છે. બીજું પણ લખેલું.